Broj: 711-I-668-P-92/23-03-23

Zagreb, 6. travnja 2023.

  **ODVJETNIK JOSIP BAŠIĆ**

**Predmet: očitovanje na zahtjev Josipa Bašića,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) dana 28. ožujka 2023. pod brojem 711-U-3775-P-92/23-01-26 zaprimilo je zahtjev za očitovanjem koji je podnio Josip Bašić, odvjetnik u Zadru.

U podnesenom zahtjevu podnositelj je naveo da se Povjerenstvu obraća u svojstvu punomoćnika koji je obveznik primjene Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI) budući da obnaša dužnost člana uprave – direktora društva u kojem jedinice lokalne i područne (regionalne) samouprave imaju većinski udio. Podnositelj u nastavku navodi da je navedeni obveznik imenovan u odbor Hrvatskoga sabora, ali ne kao pripadnik neke političke stranke ili u kakvom drugom političkom svojstvu, već ima savjetodavnu ulogu stručnjaka za određeno područje gdje nema odlučujuću ulogu, pravo glasa. Podnositelj naposljetku postavlja upit je li u suprotnosti s odredbama članka 17. ZSSI-a ako obveznik prima naknadu kao član odbora Hrvatskoga sabora te je li potrebno odobrenje Povjerenstva za primanje takve naknade.

Imajući u vidu da je zahtjev za očitovanjem u ovom predmetu podnesen od strane odvjetnika bez imenovanja stranke koju zastupa i dostavljanja punomoći, Povjerenstvo utvrđuje da je zahtjev podnesen od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva na temelju članka 32. stavka 1. podstavka 3., 4. i 5. ZSSI-a na 4. sjednici održanoj 6. travnja 2023., podnositelju daje očitovanje, kako slijedi.

Poslovnikom Hrvatskoga sabora („Narodne novine“, br. 81/13., 113/16., 69/17., 29/18., 53/20., 119/20. – Odluka Ustavnog suda Republike Hrvatske i 123/20.) u članku 57. stavcima 3. i 4. propisano je da se u radna tijela Hrvatskoga sabora može imenovati, ako istim Poslovnikom nije drugačije određeno, do šest javnih, znanstvenih i stručnih djelatnika koji imaju sva prava člana radnog tijela, osim prava odlučivanja, te da postupak njihova imenovanja započinje objavljivanjem javnog poziva za predlaganje kandidata pri čemu kandidate mogu predložiti stručne institucije, stručne udruge, udruge civilnog društva, kao i pojedinci.

Nastavno na navedeno, temeljem članka 17. stavka 2. ZSSI-a, Povjerenstvo ističe kako obveznik koji obnaša dužnost člana uprave – direktora društva u kojem jedinice lokalne i područne (regionalne) samouprave imaju većinski udio može obnašati funkciju vanjskog člana radnog tijela Hrvatskoga sabora imenovanog iz reda javnih, znanstvenih i stručnih djelatnika budući da je obveznik u navedeni odbor izabran putem javnog poziva iz redova struke te da se navedeno ne smatra obavljanjem poslova u smislu redovitog i stalnog zanimanja.

Nadalje, Povjerenstvo napominje kako spomenuti obveznik za obnašanje navedene funkcije ima pravo na novčanu naknadu koju je dužan prijaviti prilikom podnošenja imovinske kartice, sukladno obvezama koje propisuje ZSSI, pri čemu za primanje takve naknade nije potrebno odobrenje Povjerenstva.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Podnositelju, putem e-maila
2. Objava na internetskoj stranici Povjerenstva
3. Pismohrana